Infrastructure Malta tkompli bil-bini ta' triq ġdida f'Ħad-Dingli Infrastructure Malta qed tkompli tibni t-triq ġdida li ilha skedata biex issir snin twal, sabiex tgħaqqad Triq id-Daħla tas-Sienja, Triq San Ġwann Bosco u Sqaq il-MUSEUM, f'Ħad-Dingli. L-aġenzija kienet waqqfet dawn ix-xogħlijiet wara li nbdew f'Ottubru tal-2020 biex tiddiskuti mal-awtoritajiet applikabbli t-tħassib ta' xi individwi u għaqdiet. F'dawn l-aħħar xhur, Infrastructure Malta kellha taħditiet mal-Awtorità tal-Ippjanar, mal-Awtorità tal-Ambjent u r-Riżorsi u mas-Sovrintendenza tal-Patrimonju Kulturali fejn ġew eżaminati l-pjanijiet u l-metodi ta' kostruzzjoni għal din it-triq biex ikun żgurat li dawn jitwettqu bl-inqas impatti mhux mixtieqa possibbli fuq l-ambjent tal-inħawi. Kompliet ukoll b'taħditiet mas-sidien t'artijiet li hemm biswit din it-triq ġdida biex jiddiskutu u jikkonkludu t-termini t'esproprjazzjoni applikabbli. Sadanittant, il-ġimgħa li għaddiet it-Tribunal ta' Reviżjoni tal-Ambjent u l-Ippjanar irrifjuta l-appell li sar minn organizzazzjoni lokali kontra l-permess maħruġ mill-Awtorità tal-Ambjent u r-Riżorsi għat-tneħħija ta' tliet siġriet li hemm fis-sit tat-triq il-ġdida. Fis-sottomissjonijiet lil dan it-Tribunal, l-Awtorità tal-Ambjent u r-Riżorsi iddikjarat li l-appellanti ma kellhomx interess ġuridiku biex jagħmlu tali appell. Barra minn hekk, ikkonfermat mill-ġdid l-approvazzjoni tagħha biex jitneħħew dawn it-tliet siġriet, filwaqt li spjegat li Infrastructure Malta ntalbet tħawwel 30 siġra ġdida bħala kumpens adegwat skont ir-regolamenti applikabbli. F'sottomissjoni separata, wara spezzjoni li għamlu fis-sit, l-uffiċjali tal-infurzar u l-protezzjoni tal-ambjent ta' din l-Awtorità ċaħdu allegazzjonijiet li saru minn terzi li Infrastructure Malta kienet qalgħet xi siġar illegalment meta bdew ix-xogħlijiet f'Ottubru. L-Awtorità tal-Ippjanar ikkonfermat ukoll lit-Tribunal li, skont ir-regoli applikabbli, ma kien hemm l-ebda obbligu għal Infrastructure Malta biex tinnotifika lill-Awtorità dwar ix-xogħlijiet f'Ħad-Dingli peress li t-toroq ġodda bejn Triq id-Daħla tas-Sienja, Triq San Ġwann Bosco u Sqaq il-MUSEUM huma skedati li jsiru skont il-Pjan Lokali. Residenti ta' Sqaq il-MUSEUM u oħrajn li joqogħdu fl-akwati kien ilhom jitolbu biex din it-triq skedata tiġi ffurmata ħalli titjieb il-konnettività u jinħoloq aċċess aktar sigur għal diversi residenzi, li bħalissa huma aċċessibbli biss minn trejqa dejqa li ma tippermettix vetturi għat-tifi tan-nar u oħrajn t'emerġenza biex jilħqu d-djar tagħhom f'każ ta' bżonn. F'komunikazzjoni riċenti lil Infrastructure Malta, id-Dipartiment tal-Protezzjoni Ċivili ċaħad l-allegazzjoni li kien qal lil għaqda lokali li ma kienx hemm ħtieġa li titjieb l-aċċessibilità għal vetturi t'emerġenza f'din iż-żona. Bħalma tagħmel fix-xogħlijiet kollha li jsiru qrib fdalijiet arkeoloġiċi, Infrastructure Malta qed tikkonsulta lis-Sovrintendenza tal-Patrimonju Kulturali biex tiżgura li x-xogħlijiet li hemm bżonn isiru ma jkollhomx impatti mhux mixtieqa fuq binja antika abbandunata li nbniet sekli ilu ftit bogħod mit-triq il-ġdida, u li hu maħsub li hija fdalijiet ta' kappella medjevali. Il-bini tat-triq ma jirrikjedi l-ebda twaqqigħ jew xi tibdil ieħor lil dawn il-fdalijiet storiċi u għalhekk mhux ser jintmessu. Arkeologu approvat mis-Sovrintendenza se jkun qed isegwi x-xogħlijiet kollha ħdejn din l-istruttura storika, biex jiżgura li tkun protetta b'mod adegwat. Infrastructure Malta qed tippjana li tlesti l-bini ta' din it-triq ġdida fix-xhur li ġejjin. Għal aktar tagħrif u għajnuna, żur www.infrastructuremalta.com, jew ikkuntattja lil Infrastructure Malta fuq 2334 1000, info.im@infrastructuremalta.com jew fuq Facebook, Twitter u Instagram.